**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 435/2022 Z. z., ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality v znení neskorších predpisov (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Predmetom návrhu nariadenia vlády je implementácia nariadenia Európskeho parlamentu  
a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115  
a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L 2024/1468, 24. 5. 2024) pre rok 2025. Primárnym cieľom návrhu je doplnenie normy dobrých poľnohospodárskych podmienok DPEP 2 – ochrana mokradí a rašelinísk, sociálnej kondicionality a úprava znenia DPEP 8 zachovanie chránených krajinných prvkov, kde sa návrhom odstraňuje povinnosť vytvárania neproduktívnych prvkov na ornej pôde.

Cieľom návrhu nariadenia vlády je taktiež novelizácia príslušných ustanovení nariadenia vlády z dôvodu zosúladenia vnútroštátnej legislatívy pre oblasť priamych platieb a neprojektových podpôr s modifikovaným Strategickým plánom spoločnej poľnohospodárskej politiky 2023 – 2027 a precizovanie príslušných ustanovení s cieľom zabezpečiť ich jednoznačný výklad  
aj v nadväznosti na potrebu zjednodušenia aplikačnej praxe v oblasti údržby trvalých trávnych porastov.

Návrh nariadenia vlády bude mať pozitívny aj negatívny vplyv na podnikateľské prostredie v kontexte zjednodušenia podmienok normy kondicionality, doplnenia normy sociálnej kondicionality, úpravy spôsobu obhospodarovania trvalých trávnych porastov a pozitívny vplyv  
na životné prostredie v kontexte pridania normy ochrany mokradí a rašelinísk v rámci kondicionality. Návrh nariadenia vlády nebude mať vplyvy na rozpočet verejnej správy, sociálne vplyvy, vplyvy na informatizáciu spoločnosti, vplyvy na služby verejnej správy pre občana  
a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude predmetom vnútrokomunitárneho pripomienkového konania.